


Učestala pitanja i odgovori
Molimo da prije slanja upita provjerite da li je na Vaše pitanje već ponuđen odgovor u priloženoj tablici koja će se po potrebi osvježavati dodatnim upitima i odgovorima.
Napominjemo da odgovori dopunjuju i pojašnjavaju dokumentaciju Javnog poziva, međutim nadležno tijelo ne može dati prethodno mišljenje u svezi s prihvatljivošću Podnositelja prijave, pojedinog troška ili aktivnosti, te ne može zamijeniti niti prejudicirati ishod postupka dodjele potpore.
	
	Pitanje
	Odgovor

	1.
	Zanima me koja je procedura za natječaj, odnosno da li imamo pravo i gdje se mogu naći potrebni obrasci
	U svezi navedenog upita upućujemo Vas na informacije dostupne u okviru objave Javnog  poziva za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu koje su dostupne putem poveznice: Ministarstvo gospodarstva - Otvoreni javni pozivi i natječaji

	2.
	Molimo pojašnjenje moraju li svi dokumenti koji se dostavljaju uz prijavu biti u PDF formatu te jesu li svi dokumenti obvezno potpisani od strane osobe ovlaštene za zastupanje prijavitelja?
	Svi obrasci i izjave za koje je predviđen potpis moraju biti potpisani od strane osobe ovlaštene za zastupanje prijavitelja. Potpisana dokumentacija može se dostaviti u elektroničkom obliku, odnosno kao skenirani dokument u PDF formatu.
Obrazac 4. Proračun, koji je objavljen u Excel formatu, preporučuje se dostaviti i u izvornom elektroničkom formatu radi obrade podataka.

	3.
	Tijekom 2025. godine imali smo tri zaposlene osobe u različitim razdobljima, od kojih su dvije radile gotovo cijelu godinu, dok je treća bila zaposlena kraće vrijeme
	Sukladno uvjetima Javnog poziva, kao jedan od temeljnih kriterija prihvatljivosti prijavitelja definiran uvjet vezan uz prosječno najmanje troje zaposlenih u prethodnoj poslovnoj godini, odnosno 2025. godini. Navedeni uvjet utvrđuje se na temelju ostvarenih sati rada, a ne ukupnog broja osoba koje su tijekom godine bile zaposlene kod prijavitelja.

	4.
	Nalazimo se u Općini Podgorač koja se nalazi na popisu područja prihvatljivih u ovom natječaju i registrirani smo kao obrt te imamo zaposlenu osobu pripadnika nacionalne manjine. Također, zanima nas koliko dugo osoba, pripadnik nacionalne manjine, mora biti zaposlena u poduzeću kako bi mogli zadovoljiti i taj uvjet iz natječaja te ima li nekakve poveznice ukoliko osoba ima ugovor na određeno ili neodređeno ili te stvari nisu određene ovim javnim pozivom
	Sukladno uvjetima Javnog poziva za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu, prihvatljivi prijavitelji su, između ostalih, gospodarski subjekti koji zapošljavaju najmanje jednu osobu pripadnika nacionalne manjine u prethodnoj poslovnoj godini.
Javnim pozivom nije definirano da zaposlenje mora biti zasnovano na neodređeno vrijeme. Slijedom navedenoga, prihvatljivo je zaposlenje temeljem ugovora o radu na određeno ili neodređeno vrijeme, uz uvjet da je osoba u radnom odnosu kod prijavitelja u trenutku podnošenja prijave.
Ujedno napominjemo da se ispunjavanje uvjeta prihvatljivosti provjerava tijekom postupka dodjele potpore, a Korisnik je prije sklapanja Ugovora o dodjeli potpore obvezan dostaviti izjavu o nepromijenjenim okolnostima koje su bile osnova za dodjelu potpore.




	5.
	U kriterijima odabira kako se računa udio zaposlenika koji su pripadnici nacionalnih manjina? Iz trenutnog broja zaposlenih ili iz zadnjeg financijskog izvještaja? 
	Za ostvarivanje boda prema kriteriju „Doprinos pozitivnim mjerama u korist pripadnika nacionalnih manjina” potrebno je da udio zaposlenika koji su pripadnici nacionalnih manjina iznosi najmanje 50 % ukupnog broja zaposlenih.
Za navedeni kriterij uzima se u obzir broj zaposlenih na dan objave Javnog poziva, dok se podatak o prosječnom broju zaposlenih u 2025. godini koristi za provjeru ispunjavanja temeljnog uvjeta prihvatljivosti Prijavitelja.

	6.
	Molim vas za informaciju da li se vlasnik obrta koji plaća sebi doprinose u svome obrtu, odnosno samozaposlen je, računa kao 1 zaposlenik?
	U smislu odredbi Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu, vlasnik obrta smatra se zaposlenom osobom te se uključuje u izračun prosječnog broja zaposlenih.


	7.
	Kada društvo ima više osoba ovlaštenih za zastupanje, dokumentaciju potpisuje jedna od njih ili moraju sve ovlaštene osobe?
	Dokumentaciju potpisuje osoba ovlaštena za zastupanje Prijavitelja, sukladno načinu zastupanja upisanom u nadležni registar.
Ako je predviđeno samostalno zastupanje, dovoljan je potpis jedne ovlaštene osobe, dok je u slučaju skupnog zastupanja potrebno osigurati potpise sukladno upisanom načinu zastupanja.


	8.
	Molimo pojašnjenje prihvatljivosti obrta kod kojeg je došlo do prijenosa vlasništva unutar obitelji, pri čemu je poslovanje obrta nastavljeno bez prekida. U svrhu utvrđivanja ispunjavanja uvjeta prihvatljivosti, uzima li se u obzir kontinuitet poslovanja obrta kao gospodarskog subjekta ili kontinuitet vlasništva sadašnjeg obrtnika?
	Sukladno točki 2.1. Javnog poziva za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“,, jedan od uvjeta prihvatljivosti prijavitelja jest registracija gospodarskog subjekta u trajanju od najmanje tri godine do trenutka podnošenja prijave.
Vezano uz Vaš upit, pojašnjavamo kako Javnim pozivom nije propisan uvjet minimalnog trajanja vlasništva sadašnjeg obrtnika, već se pri utvrđivanju ispunjavanja navedenog uvjeta razmatra kontinuitet registracije obrta.
Slijedom navedenoga, ako je prijenos obrta na novog vlasnika proveden na način kojim je zadržan kontinuitet poslovanja i registracije istog obrta, odnosno ako nije došlo do prestanka prethodnog i registracije novog obrta, sama promjena vlasnika ne predstavlja razlog za isključenje iz postupka dodjele potpore.
 
Napominjemo kako se konačna prihvatljivost prijavitelja utvrđuje tijekom postupka provjere prijave, na temelju podataka iz nadležnih registara i dostavljene dokumentacije.

	9.
	Poduzeće ima sjedište u Osijeku te obavlja djelatnost i na području Našica. Molim potvrdu ispunjava li sjedište poduzeća uvjet prihvatljivog područja prema ovom Programu.
	Prihvatljivi prijavitelji na Javni poziv za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu su isključivo mikro, mala i srednja poduzeća (fizičke osobe – obrtnici, trgovačka društva i zadruge) ukoliko imaju poslovni nastan u Republici Hrvatskoj te sjedište na jednom od prihvatljivih područja iz Priloga 1. Popis prihvatljivih područja koji je sastavni dio Programa (Program PNM 2026)

	10.
	Molimo pojašnjenje uvjeta prihvatljivosti koji se odnosi na minimalno trajanje registracije poslovnog subjekta. Smatra li se navedeni uvjet isključivim te može li prijavu podnijeti poslovni subjekt koji na dan objave Javnog poziva nije registriran najmanje tri godine, iako ispunjava sve ostale uvjete prihvatljivosti propisane Pozivom?
	Prihvatljivi prijavitelji na Javni poziv za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu su isključivo mikro, mala i srednja poduzeća koji su registrirani kao fizička osoba– obrtnik, trgovačko društvo i zadruga. U odnosu ne temeljne uvjete prihvatljivosti Prijavitelja ukazujemo na jedan od temeljnih kriterija, a koji se odnosi na uvjet da je isti registriran najmanje tri godine prije objave Poziva

	11.
	Poduzeće će 25. listopada 2026. navršiti tri pune godine od registracije. Budući da je Javni poziv objavljen 15. listopada 2026., molim potvrdu ispunjava li poduzeće uvjet registracije s obzirom na navedene datume.
	Jedan od temeljnih kriterija prihvatljivosti Prijavitelja u okviru navedenog Poziva jest da je isti registriran najmanje tri godine prije objave Poziva te da je u prethodnoj poslovnoj godini imao prosječno najmanje tri zaposlene osobe, pri čemu se u navedeni broj uključuje i vlasnik obrta.

	12.
	Zanima me je li kupnja rabljenog kombija sa kranom kojemu je primarna namjena podizanja teških tereta s kojima radimo prihvatljiv trošak.
	Kupnja vozila je neprihvatljiv trošak sukladno uvjetima Javnog poziva za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu.

	13.
	Upiti vezani ua procjenu prihvatljivih troškova

1. Zanima me da li je prihvatljiv trošak ugradnja novog priključka električne energije za tvrtku (priključno mjesto, KPMO ormarić, brojilo), od strane HEP-a, te izrada novih elektroinstalacija od strane ovlaštene tvrtke? 
2. Je li prihvatljivo ulaganje u nabavu i ugradnju fotonaponske elektrane za proizvodnju električne energije namijenjene prvenstveno vlastitoj potrošnji poduzetnika? Te može li se u okviru predmetnog Poziva prijaviti ulaganje u fotonaponsku elektranu koje je realizirano tijekom 2026. godine, odnosno nakon 1. siječnja 2026.?

3. Molim potvrdu mogu li se u okviru predmetnog Programa financirati nabava novih profesionalnih električarskih alata, strojeva, mjerne i kontrolne opreme, kao i radne odjeće i zaštitne opreme za zaposlenike, pod uvjetom da su troškovi u skladu s pravilima Javnog poziva

4. Molimo pojašnjenje smatra li se uredski kontejner koji se koristi za potrebe prodaje proizvoda i izložbeno-prodajnog prostora (showrooma) prihvatljivim troškom u okviru Poziva. Također, može li prijava obuhvatiti više različitih prihvatljivih ulaganja unutar jednog projektnog prijedloga (npr. izradu web stranice, nabavu uredskog kontejnera i nabavu viličara)?
	U interesu jednakog postupanja, nadležno tijelo ne može dati prethodno mišljenje u svezi s prihvatljivošću Podnositelja te predloženih aktivnosti i troškova, jednako kao što ne može zamijeniti niti prejudicirati ishod pojedinih faza postupka dodjele potpore. 

	14.
	Molimo pojašnjenje primjene uvjeta prema kojem ponuda ne smije biti starija od 60 dana od dana podnošenja prijave. U slučaju nabave opreme za koju je prije objave rezultata već izdana ponuda i plaćen predujam, dok se isporuka očekuje naknadno, smatra li se takva ponuda prihvatljivom za prijavu ili je potrebno dostaviti novu ponudu, ako ista više nije moguće ishoditi od dobavljača?
	Sukladno točki 3.1. Javnog poziva „Razvoj malog i srednjeg poduzetništva i obrta na područjima naseljenim pripadnicima nacionalnih manjina“, prihvatljivi su troškovi nastali od 1. siječnja 2026. godine.
Vezano uz Vaš upit, pojašnjavamo kako se odredba o starosti dokumentacije od najviše 60 dana odnosi na ponude, predračune i troškovnike kojima se dokazuju planirani troškovi ulaganja, dok je za troškove za koje je već izvršeno plaćanje moguće dostaviti odgovarajuće račune i dokaze o izvršenom plaćanju.
S obzirom na to da ste, prema navodima iz upita, izvršili plaćanje cjelokupnog iznosa za nabavu radnog stroja, uz prijavu možete dostaviti izdani račun za predujam, odgovarajući bankovni izvod kojim se dokazuje izvršeno plaćanje te izvornu ponudu radi povezivanja navedene dokumentacije s predmetnom nabavom.
Napominjemo kako račun za predujam i dokaz o plaćanju sami po sebi ne potvrđuju da je nabava u cijelosti realizirana već se ista dokazuje odgovarajućom dokumentacijom vezano uz realizaciju predmetnog ulaganja, u skladu s obvezama propisanim Javnim pozivom.
 
Konačna prihvatljivost predmetnog troška utvrđuje se tijekom postupka provjere prijave i kontrole namjenskog korištenja sredstava, uzimajući u obzir dostavljenu dokumentaciju, namjenu stroja i sve ostale uvjete Javnog poziva.

	15.
	Molimo pojašnjenje može li uvjet zapošljavanja pripadnika nacionalne manjine biti ispunjen zaposlenikom koji se izjašnjava pripadnikom nacionalne manjine, ima državljanstvo druge države te zakonito radi u Republici Hrvatskoj na temelju važeće dozvole za boravak i rad, ili je za ispunjavanje navedenog uvjeta nužno hrvatsko državljanstvo zaposlenika.

	Sukladno uvjetima Javnog poziva, prihvatljivi prijavitelji su, između ostalih, gospodarski subjekti koji su u većinskom privatnom vlasništvu osobe koja je pripadnik nacionalne manjine (više od 50 %) ili zapošljavaju najmanje jednu osobu koja je pripadnik nacionalne manjine.

Napominjemo kako je člankom 5. Ustavnog zakona o pravima nacionalnih manjina („Narodne novine”, br. 155/02, 47/10, 80/10 i 93/11) nacionalna manjina definirana kao skupina hrvatskih državljana čiji su pripadnici tradicionalno nastanjeni na teritoriju Republike Hrvatske te imaju etnička, jezična, kulturna i/ili vjerska obilježja različita od drugih građana.

S obzirom na to da je, prema navodima iz Vašeg upita, predmetni zaposlenik državljanin Bosne i Hercegovine koji nema hrvatsko državljanstvo, njegova pripadnost srpskoj nacionalnosti, kao ni odobren boravak i rad u Republici Hrvatskoj, nisu dostatni za ispunjavanje navedenog uvjeta.

Ujedno napominjemo kako se pripadnost nacionalnoj manjini dokazuje elektroničkim zapisom iz Registra birača iz kojeg je vidljiva nacionalna pripadnost ili potvrdom nadležnog matičnog ureda o pripadnosti nacionalnoj manjini, sukladno odredbama Javnog poziva.

	16.
	Bavimo se vinogradarstvom i preradom grožđa u vino. Vlasnica poslovnog subjekta je žena koja pripada nacionalnoj manjini.

	Sukladno članku 5. Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu, potpore se ne mogu dodijeliti za ulaganja u primarnu poljoprivrednu proizvodnju, što uključuje i djelatnost uzgoja vinove loze (vinogradarstvo).
 
Nadalje, u interesu jednakog postupanja, Ministarstvo ne može dati prethodno mišljenje u svezi s prihvatljivošću Podnositelja te predloženih aktivnosti i troškova, jednako kao što ne može zamijeniti niti prejudicirati ishod pojedinih faza postupka dodjele potpore.
 
Vezano uz vlasničku strukturu, napominjemo da uvjet prihvatljivosti ispunjavaju gospodarski subjekti koji su u većinskom privatnom vlasništvu osobe koja je pripadnik nacionalne manjine (više od 50 %) ili zapošljavaju najmanje jednu osobu pripadnika nacionalne manjine.
Uz navedeno, prijavitelj mora ispunjavati i sve ostale uvjete Javnog poziva, uključujući odgovarajući pravni oblik, sjedište na prihvatljivom području provedbe Programa, registraciju najmanje tri godine do trenutka podnošenja prijave te prosječno najmanje troje zaposlenih u 2025. godini.
 
Zaključno, prihvatljivost prijavitelja i predloženih troškova utvrđuje se u postupku provjere prijave, na temelju dostavljene dokumentacije.

	17.
	Molimo pojašnjenje prihvatljivosti prijavitelja koji, uz djelatnosti iz isključenih sektora (primarna poljoprivredna proizvodnja), obavljaju i druge registrirane gospodarske djelatnosti. Može li takav prijavitelj ostvariti potporu za ulaganje koje se odnosi isključivo na prihvatljivu djelatnost te na koji način dokazuje razdvajanje prihvatljivih i neprihvatljivih djelatnosti, odnosno postoji li obveza dostave posebne izjave ili druge dokumentacije uz prijavu?
	Odredbom članka 5. stavka 1. Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ propisano je da se potpore ne mogu dodijeliti za djelatnosti primarne poljoprivredne proizvodnje.
Međutim, sukladno odredbi članka 5. stavku 2. Programa, poduzetnici koji uz djelatnosti iz isključenih sektora obavljaju i druge gospodarske djelatnosti obuhvaćene područjem primjene Programa mogu ostvariti potporu za ulaganja u te druge djelatnosti, uz uvjet da isključene djelatnosti ne ostvaruju korist od dodijeljene potpore.
Slijedom navedenoga, činjenica da je pretežita registrirana djelatnost obrta primarna poljoprivredna proizvodnja ne predstavlja sama po sebi razlog za isključenje iz postupka dodjele potpore, ako se predloženo ulaganje odnosi isključivo na drugu registriranu i prihvatljivu gospodarsku djelatnost.
Vezano uz dokazivanje razdvajanja djelatnosti, odredbom članka 5. stavka 2. Programa propisano je da korisnik mora osigurati odgovarajuće razdvajanje djelatnosti ili poslovnih računa te dostaviti izjavu kojom potvrđuje navedeno razdvajanje.
Dodatno ističemo kako je nužno potrebno osigurati da se sredstva potpore koriste isključivo za prihvatljivu djelatnost te da odobrena ulaganja ne služe obavljanju niti financiranju aktivnosti iz isključenog sektora.
Za navedenu izjavu nije propisan poseban obrazac. Izjava se može sastaviti u slobodnoj formi te treba sadržavati podatke o prijavitelju, naznaku djelatnosti koje obavlja, opis načina na koji je osigurano njihovo razdvajanje te potvrdu da sredstva potpore neće biti korištena za aktivnosti primarne poljoprivredne proizvodnje.
Zaključno napominjemo kako se konačna prihvatljivost prijavitelja i predloženih ulaganja utvrđuje u postupku provjere prijave, na temelju dostavljene dokumentacije i svih uvjeta Programa i Javnog poziva.

	18.
	Molimo pojašnjenje načina popunjavanja prijavnog obrasca za prijavitelje koji su registrirani za više djelatnosti. Upisuje li se podatak o pretežitoj djelatnosti prema NKD-u ili o djelatnosti na koju se odnosi prijavljeno ulaganje. Također, na koji se datum iskazuje broj zaposlenih u prijavnom obrascu: prema stanju na dan podnošenja prijave ili prema stanju iskazanom u posljednjem dostupnom financijskom izvještaju?
	U dijelu Prijavnog obrasca koji se odnosi na registriranu djelatnost potrebno je navesti podatke o pretežitoj registriranoj djelatnosti prema NKD-u, dok iz opisa projekta i predloženih aktivnosti mora biti jasno razvidno na koju se registriranu djelatnost odnosi planirano ulaganje.
Prijavitelj koji obavlja više registriranih djelatnosti može prijaviti ulaganje u prihvatljivu djelatnost, uz uvjet da su ispunjeni svi ostali kriteriji Javnog poziva te da potpora ne koristi isključenim djelatnostima.
U dijelu koji se odnosi na trenutačni broj zaposlenih navodi se stanje na dan podnošenja Prijave. Napominjemo da se uvjet prosječno najmanje troje zaposlenih zasebno provjerava na temelju ostvarenih sati rada u 2025. godini, uvidom u podatke REGOS-a.


	19.
	Molimo pojašnjenje smatra li se djelatnost pružanja usluga poljoprivrednom mehanizacijom (NKD 01.61.0 - Pomoćne djelatnosti uz uzgoj usjeva) prihvatljivom za financiranje u okviru Poziva, s obzirom na isključenje primarne poljoprivredne proizvodnje. Također, molimo pojašnjenje jesu li za navedenu djelatnost prihvatljivi troškovi nabave radnih priključaka, digitalnih tehnologija i opreme za preciznu poljoprivredu (npr. navigacijski sustavi i dronovi) usmjereni na modernizaciju i unapređenje pružanja usluga.
	U interesu jednakog postupanja, Ministarstvo ne može dati prethodno mišljenje u svezi s prihvatljivošću Podnositelja te predloženih aktivnosti i troškova, jednako kao što ne može zamijeniti niti prejudicirati ishod pojedinih faza postupka dodjele potpore.

	20.
	Zanima nas do kada najkasnije možemo realizirati prihvatljivi trošak koji bi prijavili u Pozivu. Kupili bi dva nova stroja potrebna za razvoj i unaprjeđenje poslovanja, ali sada kroz sljedećih nekoliko dana. Da li bi takav trošak koji je ostvaren nakon objave Poziva bio prihvatljiv?
	Sukladno točki 3.1. Javnog poziva za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“, prihvatljivi su troškovi nastali od 1. siječnja 2026. godine, što znači da troškovi mogu nastati i prije podnošenja prijave, odnosno prije donošenja odluke o dodjeli potpore.
 
Vezano uz krajnji rok realizacije ulaganja, sukladno točki 7. Poziva, korisnik potpore obvezan je u cijelosti provesti odobrene aktivnosti te u roku od šest mjeseci od dana potpisivanja Ugovora o dodjeli potpore dostaviti Ministarstvu Izvještaj o korištenju sredstava (Obrazac 6.) i odgovarajuće dokaze o namjenskom utrošku dodijeljenih sredstava, odnosno račune i dokaze o izvršenom plaćanju.
 
Zaključno napominjemo kako se konačna prihvatljivost prijavitelja i predloženih troškova utvrđuje u postupku provjere prijave, na temelju dostavljene dokumentacije i svih propisanih uvjeta Javnog poziva.

	21.
	Prijavitelj, odnosno vlasnik obrta ne pripada nijednoj od četiri navedene kategorije u Prijavom obrascu, pod točkom 10., ali ima zaposlenu osobu koja je pripadnik nacionalne manjine, pa samim time ispunjava uvjete Poziva.
Zanima me je li nužno označiti kategoriju pod točkom 10. ili je moguće ostaviti prazno, budući da navedene kategorije nisu navedene kao uvjet za prihvatljivost prijavitelja.
	U Prijavnom obrascu je potrebno ispuniti ono što je relevantno za Prijavitelja.


	22.
	Kada je riječ o poreznim i obvezama prema radnicima, prijavitelji ne dostavljaju nikakvu dokumentaciju nego paze da na dan 30.10.2026. godine nema nikakvog duga?
	Sukladno uvjetima Javnog poziva, prijavitelj i njegovi povezani subjekti ne smiju imati evidentiran dug po osnovi javnih davanja o kojima službenu evidenciju vodi Porezna uprava na dan 30. listopada 2026. godine.
Navedeni uvjet Ministarstvo provjerava samostalno, uvidom u službenu evidenciju Porezne uprave te prijavitelji nisu obvezni dostavljati potvrdu o stanju poreznog duga.
Podmirenje obveza prema zaposlenicima potvrđuje se Obrascem 2. Skupna izjava, koji je sastavni dio obvezne prijavne dokumentacije.

	23.
	Izjava o potporama male vrijednosti mora biti ispunjena identično podacima iz Registra potpora, pri čemu prijavitelji moraju paziti ukoliko su primili potporu koja još nije unesena u Registar da istu navedu u izjavi?

	U Obrascu 3. Izjava o korištenim potporama male vrijednosti potrebno je navesti sve dodijeljene potpore male vrijednosti u relevantnom trogodišnjem razdoblju, uključujući i potpore koje eventualno još nisu evidentirane u Registru potpora.
Naime, sukladno Uredbi Komisije (EU) 2023/2831, potpora male vrijednosti smatra se dodijeljenom u trenutku kada poduzetnik, na temelju primjenjivog nacionalnog pravnog režima, stekne zakonsko pravo na primanje potpore, neovisno o datumu njezine stvarne isplate. Slijedom navedenoga, prijavitelj je obvezan u Izjavi navesti i potpore za koje je ostvario pravo na dodjelu, iako sredstva još nisu isplaćena ili potpora nije evidentirana u Registru potpora.
Ministarstvo će tijekom postupka dodjele izvršiti provjeru prijavljenih potpora radi utvrđivanja usklađenosti s pravilima o potporama male vrijednosti i poštovanja propisane gornje granice potpore koja se može dodijeliti jednom poduzetniku tijekom bilo kojeg trogodišnjeg razdoblja.

	24.
	Smatra li se povezanom osobom obrt koji je u vlasništvu direktora koji nije zaposlenik prijavitelja niti ima vlasnički udio u prijavitelju? Njegova je uloga zastupanje društva u slučaju kada je vlasnik nedostupan (npr. bolest, putovanje itd.). Ako da, za njega se također dostavlja Izjava o potporama male vrijednosti i ne smije imati duga na 30.10.?
	Sama činjenica da je osoba ovlaštena za zastupanje trgovačkog društva te istodobno vlasnik zasebnog obrta ne znači automatski da se navedeni subjekti smatraju povezanima.
Povezanost se utvrđuje prema stvarnim vlasničkim, upravljačkim i drugim odnosima kontrole, sukladno primjenjivim pravilima o povezanim poduzetnicima.
Ako navedena osoba nema vlasnički udio u društvu niti ostvaruje vladajući utjecaj ili kontrolu nad društvom na temelju drugih prava ili odnosa, sama ovlast zastupanja ne predstavlja osnovu za utvrđivanje povezanosti.
Ukoliko se utvrdi da je riječ o povezanom subjektu, potrebno je dostaviti odgovarajuću dokumentaciju, uključujući Izjavu o korištenim potporama male vrijednosti, a uvjet nepostojanja duga po osnovi javnih davanja primjenjuje se i na taj subjekt.


	25.
	Molimo pojašnjenje postoji li za korisnike potpore obveza zadržavanja određenog broja zaposlenih tijekom provedbe projekta ili nakon njegova završetka. Konkretno, može li korisnik koji je uvjet prihvatljivosti ostvario temeljem propisanog broja zaposlenih na dan prijave naknadno smanjiti broj zaposlenih, a da pritom ne prekrši uvjete Poziva ili ugovorne obveze?
	Sukladno točki 7. Poziva, Korisnik prilikom sklapanja Ugovora o dodjeli potpore obvezan dostaviti izjavu kojom potvrđuje da u odnosu na podatke dostavljene u prijavi nisu nastupile promjene odnosno okolnosti koje bi utjecale na ispravnost dodjele bespovratnih sredstava.
Nastavno, međusobna prava i obveze Ministarstva i Korisnika uključujući obveze povezane s provedbom odobrenih aktivnosti, ostvarivanjem ciljeva te praćenjem i kontrolom provedbe, dodatno će se urediti Ugovorom o dodjeli potpore.
Posebice ističemo kako je, sukladno točki 9. Poziva Ministarstvo ovlašteno provoditi kontrolu namjenskog korištenja dodijeljenih sredstava, uključujući obilazak korisnika i njegovih poslovnih objekata te uvid u dokumentaciju na temelju koje je potpora ostvarena.
Ukoliko se tijekom kontrole utvrdi nenamjensko korištenje sredstava ili neispunjavanje obveza preuzetih Ugovorom, Programom i Javnim pozivom, Ministarstvo će postupiti sukladno propisanim odredbama, uključujući zahtjev za povrat dodijeljenih sredstava s pripadajućim zakonskim zateznim kamatama kada su za to ispunjeni uvjeti.

	26.
	Molimo pojašnjenje načina popunjavanja Obrasca 4 - Proračun projekta za troškove čija ukupna vrijednost premašuje najveći prihvatljivi iznos sufinanciranja propisan Pozivom. Upisuje li se u proračun puni iznos troška prema dostavljenom troškovniku ili samo iznos za koji se traži sufinanciranje. Također, u slučaju da ukupna vrijednost ulaganja premašuje prihvatljivi iznos potpore, je li uz prijavu potrebno dostaviti dodatnu izjavu ili drugi dokaz o osiguranim vlastitim sredstvima za financiranje razlike?
	U Obrascu 4 potrebno je iskazati troškove za koje se traži potpora, pri čemu ukupan traženi iznos ne smije prelaziti 20.000,00 EUR. Ako je ukupna vrijednost ulaganja veća od tog iznosa, potrebno je jasno razgraničiti troškove koji se financiraju iz potpore od troškova koje prijavitelj financira vlastitim sredstvima.
Uz prijavu je potrebno dostaviti troškovnik iz kojeg je vidljiva stvarna vrijednost planiranog ulaganja te jasno naznačiti troškove za koje se traži potpora. Jedinične cijene, količine i iznosi moraju odgovarati stvarno planiranim troškovima.
Pozivom nije propisana obveza dostavljanja posebne izjave o osiguranju vlastitih sredstava za dio ulaganja koji premašuje iznos potpore, no prijavitelj je odgovoran osigurati financiranje tog dijela ulaganja i provedbu projekta u skladu s uvjetima Poziva.
Konačna prihvatljivost troškova i prijavitelja utvrđuje se tijekom administrativne provjere prijave.


	27.
	Poštovani, da li je kupovina teleskopskog utovarivača za manipulaciju trupcima, piljevinom i drvnom sječkom prihvatljiv trošak? Mora li stroj biti nov ili može rabljen i do koliko starosti? 
	Nabava rabljene opreme i uređaja je neprihvatljiv trošak sukladno uvjetima Javnog poziva za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu.

Dodatno napominjemo kako u interesu jednakog postupanja, Ministarstvo ne može dati prethodno mišljenje u svezi s prihvatljivošću Podnositelja te predloženih aktivnosti i troškova, jednako kao što ne može zamijeniti niti prejudicirati ishod pojedinih faza postupka dodjele potpore.  


	28.
	Obrazac 3. Izjava o korištenim potporama.
Natječaj iz 2022. godine  je odobren u 2023, godini.
Dali to navodim u 2023. godinu ili spada u 2022. godinu?
	Što se tiče dodijeljene potpore po Programu „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2022. godinu, u Obrascu 3. Izjava o korištenim potporama potrebno je navesti datum stjecanja prava na bespovratnu potporu, a ne datum objave navedenog Javnog poziva.


	29.
	Ljubazno Vas molim za odgovore na sljedeća pitanja:
1. Financijska dokumentacija: Budući da je obrt Đanić u sustavu poreza na dobit, je li uz prijavu potrebno dostaviti financijsku dokumentaciju, primjerice godišnje financijske izvještaje, račun dobiti i gubitka, bilancu ili drugu propisanu dokumentaciju?
1. Već plaćeni računi: Mogu li se u proračun projekta odnosno prijave uključiti računi za nabavljenu opremu, materijal ili druge prihvatljive troškove koji su već plaćeni tijekom 2026. godine, prije podnošenja prijave? 
1. Dostava računa i dokaza o plaćanju: Je li uz prijavu potrebno dostaviti preslike računa i dokaze o plaćanju za navedene troškove ili se oni dostavljaju tek naknadno, prilikom pravdanja dodijeljenih sredstava?
1. Prihvatljivost prethodno nastalih troškova: Ako su računi izdani i plaćeni prije podnošenja prijave, mogu li se ti troškovi priznati kao prihvatljivi u okviru ovog Programa ili se mogu financirati isključivo troškovi nastali nakon određenog datuma, odnosno nakon odobrenja potpore?
	Sukladno točki 4.1. Poziva, za obrtnike koji su obveznici poreza na dobit nije propisana obveza dostavljanja odgovarajućih financijskih izvještaja uz Prijavu s obzirom na to da Ministarstvo ove podatke pribavlja službenim putem, uvidom u raspoložive registre.
Nadalje, sukladno točki 3.1. Poziva, prihvatljivi su troškovi nastali od 1. siječnja 2026. godine. Slijedom navedenoga, u Prijavu je moguće uključiti i troškove koji su nastali i plaćeni tijekom 2026. godine, uz uvjet da isti ispunjavaju ostale uvjete prihvatljivosti. Nastavno tome, sukladno točki 4.1. Poziva, za ulaganja koja su već realizirana i plaćena potrebno je uz prijavu dostaviti odgovarajuće račune i dokaze o izvršenom plaćanju, primjerice izvode s poslovnog računa.
Zaključno napominjemo kako se konačna prihvatljivost prijavitelja i prijavljenih troškova utvrđuje se tijekom postupka provjere prijave, na temelju dostavljene dokumentacije i svih propisanih uvjeta Javnog poziva.


	30.
	Vezano za JAVNI POZIV za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2026. godinu, ovim putem Vas molimo za odgovore na slijedeća pitanja:

1. Ukoliko supružnici imaju svako svoje poduzeće, da li se to smatra kao povezana poduzeća?
1. U slučaju oblika registracije poduzeća kao trgovački društvo (d.o.o.), da li je potrebno dostavljati podatke vezane za završni račun za 2025. godinu?
1. U smislu navoda u točki 2. Prijavnog obrasca, da li se za podatak o NKD 2025 unosi podatak o Pretežitoj djelatnosti ili se unose podatci o svim registriranim djelatnostima?
1. U smislu navoda u točki 2. Prijavnog obrasca, a vezano za unos podataka o Broju ukupno zaposlenih, da li se unosi broj ukupno zaposlenih u 2025. godini ili trenutno stanje?
	Činjenica da su vlasnici dvaju poduzeća supružnici ne znači da se automatski radi o povezanim poduzećima. Međutim, sukladno članku 3. stavku 3. Priloga I. Uredbe Komisije (EU) br. 651/2014, povezanima se mogu smatrati i poduzeća koja ostvaruju odgovarajuću povezanost posredstvom fizičke osobe ili skupine fizičkih osoba koje zajednički djeluju, ako obavljaju djelatnost ili dio djelatnosti na istom mjerodavnom tržištu ili susjednim tržištima. Slijedom navedenoga, za utvrđivanje povezanosti potrebno je razmotriti konkretne vlasničke i upravljačke odnose, mogućnost zajedničkog djelovanja te djelatnosti koje poduzeća obavljaju. Prijavitelj je dužan u Obrascu 2. Skupna izjava iskazati odgovarajuće podatke o povezanim subjektima, u skladu s propisanim uvjetima.
Za trgovačka društva registrirana u Republici Hrvatskoj nije propisana obveza prilaganja godišnjih financijskih izvještaja uz Prijavu, budući da Ministarstvo potrebne podatke provjerava uvidom u dostupne službene registre. Iznimno, ako prijavitelj ima povezane subjekte registrirane izvan Republike Hrvatske, potrebno je dostaviti dokumentaciju za 2025. godinu koja je za te subjekte propisana 
U polje „NKD 2025.”, potrebno je upisati šifru pretežite (glavne) registrirane djelatnosti prijavitelja prema Nacionalnoj klasifikaciji djelatnosti 2025., dok je u polje „Broj ukupno zaposlenih” u potrebno upisati broj zaposlenih na dan podnošenja Prijave.


	31.
	Molim Vas pojašnjenje uvjeta Javnog poziva za Program razvoja malog i srednjeg poduzetništva i obrta na područjima naseljenim pripadnicima nacionalnih manjina za 2026. godinu.

Može li trgovačko društvo čija vlasnica nije pripadnica nacionalne manjine zadovoljiti uvjet prihvatljivosti ako zaposli osobu pripadnika nacionalne manjine nakon objave Javnog poziva, a prije podnošenja prijave?

Postoji li propisano minimalno trajanje zaposlenja te na koji se datum provjerava ispunjavanje tog uvjeta?

	Svi propisani uvjeti primjenjuju se trenutkom objave predmetnog Javnog poziva.








